ሲሪላንካ ከኢትዮጵያ ጋር በተለያዩ መስኮች ለመስራት ትፈልጋለች
 – ሲሪላንካ በጨርቃ ጨርቅ ኢንዱስትሪ፣ በሆቴልና በቱሪዝም እንዲሁም በተለያዩ ኢንቨስትመንት መስኮች ከኢትዮጵያ ጋር አብራ ለመስራት ትፈልጋለች።ውጭ ጉዳይ ሚኒስትር ዶክተር ቴድሮስ አድሃኖም የሲሪላንካ መንግሥት ልዩ መልዕክተኛና የፋይናንስና የዕቅድ ምክትል ሚኒስትር ዶክተር ሳራት አሙንጋማ ጋር በሁለቱ አገሮች መካከል በተለያዩ የኢንቨስትመንት መስኮች በጋራ ለመስራት በሚያስችላቸው ጉዳዮች ላይ ውይይት አድርገዋል።በውጭ ጉዳይ ሚኒስቴር አዳራሽ ትናንት በተደረገው የሁለቱ አገሮች ውይይት ወቅት ሚኒስትሩ ዶክተር ቴድሮስ አድሃኖም እንደተናገሩት፤ በአሁኑ ወቅት በኢትዮጵያ ውስጥ በርካታ የኢንቨስትመንት አማራጮች አሉ። እነዚህን አማራጮች በመጠቀም በተለያዩ መስኮች ኢንቨስት ለማድረግ ወደ ኢትዮጵያ ለሚመጡ ባለሀብቶች ምቹ ሁኔታ ተፈጥሯል።የኢትዮጵያ መንግሥት ከሲሪላካ መንግሥት በተለያዩ ኢንቨስትመንት መስኮች አብሮ ለመስራት የቀረበለትን ጥያቄ በመቀበል በጨርቃ ጨርቅ ኢንዱስትሪ፣ በሆቴልና በቱሪዝም እንዲሁም በተለያዩ የኢንቨስትመንት መስኮች አብሮ ለመስራት ፍላጎት እንዳለውም ተናግረዋል።የሲሪላንካ ባለሀብቶች ወደ ኢትዮጵያ በመምጣት በአገሪቷ ውስጥ ያለውን ሰፊ የኢንቨስትመንት አማራጮች በመጠቀም ኢንቨስት ቢያደርጉ በመንግሥት በኩል አስፈላጊው ትብብር እንደሚደረግ ተናግረዋል።የሲሪላንካ መንግሥት ልዩ መልዕክተኛና የዓለም አቀፍ ግንኙነትና ትብብር ሚኒስትር ዶክተር ሳራት አሙንጋማ በበኩላቸው እንደገለጹት፤ በአሁኑ ወቅት ሁለቱም አገሮች ከፍተኛ የኢኮኖሚ እድገት በማስመዝገብ ላይ ይገኛሉ። በእዚህም የሲሪላንካ መንግሥት ከኢትዮጵያ ጋር አብሮ ለመስራት ከፍተኛ ፍላጎት አሳይቷል።«ኢትዮጵያ እያስመዘገበቸው ካለው የኢኮኖሚ እድገትና አገሪቷ ካላት በርካታ የኢንቨስትመንት አማራጭ አኳያ የሲሪላንካ ባለሀብቶች ሊሰማሩባቸው የሚችሉ በርካታ አማራጮች አሉ» ያሉት ዶክተር አሙንጋማ፤ በኢኮኖሚ እድገቱ ላይ ተጨባጭ ለውጥ ማስመዘገብ በሚችሉ መስኮች በተለይም በሆቴልና ቱሪዝምና በጨርቃ ጨርቅ ኢንዱስትሪ መስክ ከኢትዮጵያ ጋር ለመስራት እንደሚፈልጉ ተናግረዋል።እንደ ዶክተር አሙንጋማ ገለጻ፤ ሲሪላንካ በእነዚህ መስኮች የላቀ ተመክሮ ያላት ሲሆን፤ ይህን ተሞክሮዋን ወደ ኢትዮጵያ በማምጣት ኢትዮጵያ በዘርፉ ካላት ልምድ ጋር በማቀናጭት መስራት ትፈልጋለች።በእነዚህ መስኮች የሲሪላንካ ባለሀብቶች ወደ ኢትዮጵያ መጥተው ኢንቨስት ለማድረግ ክፍተኛ ፍላጎት ያላቸው ሲሆን፤ ይህ የባለሀብቱ ፍላጎትም በኢትዮጵያ መንግሥት በኩል የአዎንታ ምላሽ ማግኘቱን ተናግረዋል። ለእዚህም ያላቸውን ምስጋና አቅርበዋል።በሌላ በኩል ፕሬዚዳንት ዶክተር ሙላቱ ተሾመ ሚኒስትሩን ዶክተር ሳራት አሙንጋማ ትናንት በጽሕፈት ቤታቸው ተቀብለው ማነጋገራቸውን አስመልክቶ ኢዜአ ዘግቧል። በውይይቱ ወቅት ዶክተር ሙላቱ ተሾመ እንደተናገሩት፤ በአገሮቹ መካከል የተጀመረውን ግንኙነት ይበልጥ ለማጠናከር በቅርቡ የኢትዮጵያ አየር መንገድ ወደ ሲሪላንካ ኮሎምቦ በረራ ይጀምራል። ይህም ለሁለቱ ለሀገሮች ግንኙነት መጠናከር ይረዳል።ሚኒስትሩ ዶክተር ሳራዝ አሙኑጋማ በበኩላቸው፤ በኢትዮጵያ ያለው ሰላምና መረጋጋት ሲሪላንካ ከኢትዮጵያ ጋር ጠንካራ ኢኮኖሚያዊና ዲፕሎማሲያዊ ግንኙነት ለመፍጠር ምክንያት ሆኗል።አሁን በሁለቱ ሀገራት መካከል ያለው ግንኙነት ወደ ላቀ ደረጃ እንዲደርስ ሲሪላንካ በኢትዮጵያ ኤምባሲ የመክፈት ፍላጎት እንዳላትም ዶክተር አሙንጋማ አስረድተዋል።በቅርቡ የሲሪላንካ ፕሬዚዳንት ከሀገሪቱ የኢንቨስትመንት ልዑካን ጋር በመሆን ኢትዮጵያን እንደሚጎበኙ ዶክተር አሙንጋማ ተናግረዋል።